Н А Ц Р Т

На основу члана 11. Закона о финансијској подршци породици са децом ("Службени гласник РС", бр. 113/17 и 50/18) и члана 37. Статута Града Ниша ("Службени лист Града Ниша", бр.88/08, 143/16 и 18/19),

Скупштина Града Ниша, на седници одржаној \_\_\_\_\_\_\_\_\_\_\_\_ године,

 Доноси

**О Д Л У К У**

**О ИЗМЕНAМА  ОДЛУКЕ О ФИНАНСИЈСКОЈ  ПОДРШЦИ ПОРОДИЦИ СА ДЕЦОМ**

**НА ТЕРИТОРИЈИ ГРАДА НИША**

**Члан 1.**

У Одлуци о финансијској подршци породици са децом на територији Града Ниша („Службени лист Града Ниша“, бр. 47/19- пречишћен текст и 17/20) у члану 4. тачка 4. мења се и гласи :

„4. Право на једнократну новчану помоћ за новорођенче;“.

 Члан 2.

 У члану 9. после четвртог, додаје се нови став који гласи „ Породиља може остварити право уколико је незапосленост постојала у моменту порођаја.“

 Члан 3.

Назив поднаслова „4. Право на помоћ за опрему за новорођенче“ мења се и гласи :

„4. Право на једнократну новчану помоћ за новорођенче“

 Члан 4.

 Члан 15. мења се и гласи :

 „Члан 15.

Право на једнократну новчану помоћ у износу од 11.000,00 динара остварује мајка за своје новорођенче, уколико она или отац детета, на територији Града Ниша имају пребивалиште.

Право из става 1. овог члана могу остварити избегла или расељена лица са територије Косова и Метохије која имају боравиште на територији Града Ниша.

Право на једнократну новчану помоћ за новорођенче остварују лица из става 1. и 2. овог члана под условом да имају пребивалиште или боравиште на територији Града Ниша најмање шест месеци пре рођења детета, да дете има пријављено пребивалиште на територији Града Ниша и да се лице које остварује ово право непосредно брине о њему.

Право на једнократну новчану помоћ остварује се на основу захтева мајке и документације о испуњености услова за остварење права.“

 Члан 5.

Члан 16. мења се и гласи :

 „Члан 16.

 Ако мајка није жива или је напустила дете или је из оправданих разлога спречена да непосредно брине о детету, право на једнократну новчану помоћ уместо мајке може остварити отац детета, хранитељ, старатељ или усвојитељ, уколико испуњава услове из члана 15. ове одлуке.“

 Члан 6.

Члан 17. мења се и гласи :

 „Члан 17.

Захтев за остваривање права на једнократну новчану помоћ подноси се Градској управи за друштвене делатности Града Ниша у року од 6 (шест) месеци од дана рођења детета.

Градска управа за друштвене делатности Града Ниша као првостепени орган решењем одлучује о признавању права.

Против решења којим одлучује Градска управа за друштвене делатности Града Ниша о праву на једнократну новчану помоћ, може се изјавити жалба, која се подноси првостепеном органу у року од 15 дана од дана пријема решења.

По жалби одлучује у другом степену Градско веће Града Ниша.“

 Члан 7.

 У члановима 8.,9.,10.,16.,21.,22.,25.,26.,30.,35. и 36. речи „Градској управи Града Ниша - секретаријату надлежном за послове дечије заштите“, „надлежни секретаријат за послове дечије заштите“, „секретаријат“ и „надлежни секретаријат“ у одговарајућем падежу замењују се речима „Градска управа за друштвене делатности“ у одговарајућем падежу.

                                                       **Члан 8.**

 Ова одлука ступа  на снагу осмог дана од дана  објављивања у

 „Службеном листу Града Ниша“, а одредбе чланова 1.,4., 5. и 6.

 примењиваће се од 01.08.2021.

Број

У Нишу,\_\_\_\_\_\_\_\_\_2021. године

**СКУПШТИНА  ГРАДА  НИША**

                     Председник

 Бобан Џунић

  **О  б  р  а  з  л  о  ж  е  њ  е**

 Досадашња Одлука о финансијској подршци породици са децом на територији Града Ниша ( „Службени лист Града ниша“, бр. 47/19-пречишћен текст и 17/20) предвиђала је између осталих и право на помоћ за опрему за новорођенче (ваучер).

 Члановима 1.,3.,4.,5. и 6. Одлуке о изменама одлуке о финансијској подршци породици са децом на територији Града Ниша, уместо права на помоћ за опрему за новорођенче, уводи се право на једнократну новчану помоћ за новорођенче у износу од 11.000,00 динара, што је једнако износу који је Град издвајао за сваки појединачни ваучер. Једнократна новчана помоћ за новорођенче је гледано са стране родитеља целисходније, рационалније и пожељније решење.

 Чланом 3. одређује се да породиља стиче право на једнократну новчану помоћ незапосленој породиљи уколико је незапосленост постојала у моменту порођаја.

 Статут Града Ниша („Службени лист Града Ниша“, бр. 88/08, 143/16 и 18/19) и Одлука о организацији Градских управа Града Ниша ( „Службени лист Града Ниша“, бр. 114/20) дефинисали су организационе промене у функционисању органа Града, па се чланом 6. Одлуке о изменама одлуке о финансијској подршци породици са децом на територији Града Ниша врши усаглашавање текста са позитивним правним прописима.

           Средства за финансирање остваривања права предвиђена су Одлуком о буџету Града Ниша за 2021.годину („Службени лист Града Ниша“, бр. 114/20), раздео 8, глава 8.01, програм 11, програмска активност 0901-0006, функција 040, позиција 118/2 – право на помоћ за опрему за новорођенче, економска класификација 472 у износу од 35.000.000,00 динара

 Средства за реализацију овог права за 2022. и 2023. годину планираће се у износу од 35.000.000,00 по години. Прорачун је рађен на бази чињенице да је у 2020. години у Граду Нишу рођено 3.255 беба.

**ВРШИЛАЦ ДУЖНОСТИ**

**НАЧЕЛНИКА ГРАДСКЕ УПРАВЕ**

**ЗА ДРУШТВЕНЕ ДЕЛАТНОСТИ**

                                                 Катарина Митровски